
Az elme játékai – Sakkállásokkal és játékelméleti módszerekkel a kognitív torzítások és jártasság nyomában

Kulcsszavak: sakk; kísérlet; százlábú játék; kognitív torzítások; döntéshozatal
Mennyire behatóan tudunk előre gondolkodni, k-szintig analizálni? Hogyan viselkedünk kockázatos helyzetekben? Biztosak lehetünk a logikus elemzésünkben, vagy az agyunk is kijátszik minket bizonyos kognitív hatások miatt? Végül segít-e a tapasztalat a tárgyilagosság megőrzésében vagy éppen rontja azt?
Kutatásom középpontjában a kognitív torzítások, mint a keretezési hatás, megerősítési torzítás, birtoklási hatás, valamint a magasabb szintű gondolkodás és kockázatkerülés állnak. Azt vizsgálom egy kísérlet segítségével, hogy hogyan kapcsolódnak össze a különböző torzítások a sakktudással. Kísérletemben részt vesznek professzionális sakkjátékosok, illetve sakktudás szempontjából átlagos diákok. A kitöltők sakktudását különböző nehézségű, azaz mélységű és variációjú sakkállások alapján a Stockfish sakkprogram segítségével értékelem ki. Az elemzés megtámogatására felhasználok egyéb, a szakirodalomban bevett játékokat is, mint a keynesi szépségverseny döntés, százlábú játék, a baseball ütő és a labda problémája, így nyerve információt a résztvevők kognitív képességeiről.
Az eredmény, hogy a sakktudás szignifikáns a kognitív képességeket igénylő feladatokban, a gyakorlott sakkozók jobban is teljesítenek. A pszichológiai torzítások rajtuk gyengülnek. A nők és férfiak között vannak gondolkodási és szociális hozzáállási különbségek.



